Κρεμμυδόπιτα με μάραθο και μυζήθρα
Πάντα μια πίτα είναι καλοδεχούμενη στο οικογενειακό τραπέζι, ιδιαίτερα όταν γίνεται με σπιτικό και εύκολο φύλλο και μυρωδάτη γέμιση.
630 γρ. αλεύρι για όλες τις χρήσεις , 120 γρ. αλεύρι ολικής άλεσης, 1 1⁄2 κουτ. γλυκού αλάτι , 2 κουτ. σούπας ξίδι , 340 ml περίπου νερό , 100 ml ελαιόλαδο, 4 μαραθόριζες, καθαρισμένες και χοντροτριμμένες, 4 ξερά κρεμμύδια μεγάλα, σε λεπτές φέτες , 1/2 μάτσο μάραθος, ψιλοκομμένος, 150 γρ. φρέσκια μυζήθρα, θρυμματισμένη , 2 φύλλα δάφνης, 1 κουτ. σούπας θυμάρι ξερό, τριμμένο , 80 ml ελαιόλαδο, αλάτι, φρεσκοτριμμένο πιπέρι, 70 ml ελαιόλαδο, 70 γρ. βούτυρο αγελάδας
Για να φτιάξουμε μαραθοκρεμμυδόπιτα με μυζήθρα, αρχικά ανακατεύουμε, στον κάδο του μίξερ, τα άλευρα με το αλάτι. Ρίχνουμε το ξίδι και το λάδι και συνεχίζουμε το ανακάτεμα. Ζυμώνουμε με τον γάντζο (το ειδικό εξάρτημα για ζύμες), ρίχνοντας σταδιακά το νερό (μπορεί να χρειαστεί λίγο λιγότερο ή περισσότερο) μέχρι να σχηματιστεί μια ελαστική ζύμη. Πλάθουμε τη ζύμη σε 4 ίσες μπάλες, καλύπτουμε με μεμβράνη και αφήνουμε στο ψυγείο όσο ετοιμάζουμε τη γέμιση. Σε μια κατσαρόλα ζεσταίνουμε το λάδι σε μέτρια φωτιά.Σοτάρουμε τη μαραθόριζα με τα κρεμμύδια, τις δάφνες, και αλατοπίπερο για περίπου 8-10 λεπτά, μέχρι να μαραθούν και να εξατμιστούν όλα τα υγρά τους. Αποσύρουμε και αφήνουμε για λίγο να κρυώσουν. Αφαιρούμε τις δάφνες. Ρίχνουμε τον μάραθο, το θυμάρι και τη μυζήθρα και ανακατεύουμε.Προθερμαίνουμε τον φούρνο στους 170°C. Ζεσταίνουμε το βούτυρο και το ελαιόλαδο (για το άλειμμα) μέχρι να λιώσει το βούτυρο. Αλείφουμε το ταψί με λίγο από το μείγμα.Αλευρώνουμε μια λεία επιφάνεια και ανοίγουμε κάθε μπάλα ζύμης με τον πλάστη σε στρογγυλό φύλλο, διαμ. περίπου 40 εκ.Απλώνουμε το πρώτο φύλλο στο λαδωμένο ταψί, καλύπτοντας τον πάτο και τα τοιχώματα. Το λαδώνουμε γενναιόδωρα και καλύπτουμε με το δεύτερο φύλλο. Ρίχνουμε τη γέμιση, την απλώνουμε ομοιόμορφα.Καλύπτουμε με τα άλλα δύο φύλλα, καλά αλειμμένα το καθένα ξεχωριστά με το μείγμα βουτύρου. Διπλώνουμε τις άκρες των φύλλων προς τα μέσα, σχηματίζοντας ένα ωραίο στεφάνι και εγκλωβίζοντας τη γέμιση. Χαράζουμε την πίτα ελαφρά.Ψήνουμε για 1 ώρα, μέχρι να ροδίσει η μαραθοκρεμμυδόπιτα με μυζήθρα.
Αλεύρι (ζύμες),Κρεμμύδι,Μάραθος